b'\n_START_ARTICLE_\nMichael Kohlhaas\n_START_PARAGRAPH_\nMichael Kohlhaas er en kortroman fra 1811 av den tyske forfatteren Heinrich von Kleist (1777-1811), basert p\xc3\xa5 fortellinger om den tyske kj\xc3\xb8pmannen Hans Kohlhase, som skal ha levd p\xc3\xa5 1500-tallet._NEWLINE_Hestehandleren Michael Kohlhaas blir lurt av slottsherren Wenzel von Tronka til \xc3\xa5 betale en oppdiktet tollavgift p\xc3\xa5 to hester for en flokk hester som han skal f\xc3\xb8re fram til markedet i Dresden. Han oppdager at han har blitt lurt, opps\xc3\xb8ker junkeren, og krever erstatning for skader som er p\xc3\xa5f\xc3\xb8rt hestene og hestekaren. Ett \xc3\xa5r senere oppdager han at kravet er henlagt etter press fra junkerens slektninger. P\xc3\xa5 grunn av dette blir han en oppr\xc3\xb8rer mot samfunnet. Han vinner fram med sine klager, men blir likevel d\xc3\xb8mt til d\xc3\xb8den fordi han har fors\xc3\xb8kt \xc3\xa5 ta seg selv til rette._NEWLINE_\xc2\xabI sine verker vender Kleist stadig tilbake til konflikten mellom statens rett og individets personlige rettsf\xc3\xb8lelse og moralske plikt\xc2\xbb, og temaet i Michael Kohlhaas er beskrevet som \xc2\xabtrassig opposisjonstrang hos en mann som f\xc3\xb8ler seg krenket i sin rettsf\xc3\xb8lelse\xc2\xbb, som \xc2\xabkrenket rettsf\xc3\xb8lelse som driver en bonde til oppr\xc3\xb8r mot staten, til lovl\xc3\xb8shet og undergang. Det er en rystende tragedie om individet og samfunnet, fortalt med rolig realisme\xc2\xbb, og som \xc2\xaben konflikt mellom etablert orden og den enkeltes rett\xc2\xbb._NEWLINE_Fortellingen er filmet minst fire ganger, sist i 2013 av Arnaud des Palli\xc3\xa8res, med Mads Mikkelsen i hovedrollen.'